
B7‑0280/2012
Europos Parlamento rezoliucija dėl tolesnių veiksmų dėl rinkimų Kongo Demokratinėje Respublikoje (KDR)

(2012/2673(RSP))
Europos Parlamentas,
–
atsižvelgdamas į 1948 m. Visuotinę žmogaus teisių deklaraciją ir 1966 m. Tarptautinį pilietinių ir politinių teisių paktą, 

–
atsižvelgdamas į savo ankstesnes rezoliucijas dėl Kongo Demokratinės Respublikos, visų pirma į 2008 m. sausio 17 d. rezoliuciją dėl padėties Kongo Demokratinėje Respublikoje ir išžaginimo kaip karo nusikaltimo, 2009 m. gruodžio 17 d. rezoliuciją dėl smurto Kongo Demokratinėje Respublikoje, susijusią su ginkluotų grupuočių seksualiniu smurtu ir nuolatiniais žmogaus teisių pažeidimais KDR, 2010 m. spalio 7 d. rezoliuciją dėl nesėkmių ginant žmogaus teises ir teisingumą Kongo Demokratinėje Respublikoje ir 2011 m. liepos 7 d. rezoliuciją dėl padėties Kongo Demokratinėje Respublikoje ir masinių prievartavimų Pietų Kivu provincijoje,

–
atsižvelgdamas į 2000 m. birželio mėn. pasirašytą Kotonu partnerystės susitarimą,

–
atsižvelgdamas į 2009 m. spalio 19 d. Tarybos bendruosius veiksmus 2009/769/BUSP, iš dalies keičiančius Bendruosius veiksmus 2007/405/BUSP dėl Europos Sąjungos policijos misijos vykdant saugumo sektoriaus reformą (SSR) ir jos sąsajos su teisingumu Kongo Demokratinėje Respublikoje (EUPOL RD Congo),

–
atsižvelgdamas į 2005 m. birželio mėn. įsteigtą EUSEC RD Congo saugumo sektoriaus reformos misiją (2005 m. gegužės 2 d. Tarybos bendrieji veiksmai 2005/355/BUSP dėl Europos Sąjungos misijos siekiant teikti patarimus ir paramą vykdant saugumo sektoriaus reformą Kongo Demokratinėje Respublikoje (KDR)),

–
atsižvelgdamas į JT Saugumo tarybos rezoliuciją Nr. 1856 (2008) dėl MONUC įgaliojimų,

–
atsižvelgdamas į JT Saugumo Tarybos rezoliuciją Nr. 1925 (2010), kurioje nurodyti Jungtinių Tautų misijos Kongo Demokratinėje Respublikoje (MONUSCO) įgaliojimai,

–
atsižvelgdamas į 2010 m. rugpjūčio 27 d. Sąjungos vyriausiosios įgaliotinės Catherine Ashton ir už vystymąsi atsakingo Komisijos nario Andrio Piebalgo bendrą pareiškimą dėl naujos smurto bangos Šiaurės Kivu (KDR), 

–
atsižvelgdamas į 2011 m. vasario 22 d. už vystymąsi atsakingo Komisijos nario Andrio Piebalgo pareiškimą dėl to, kad reikia panaikinti nebaudžiamumą Kongo Demokratinėje Respublikoje (pranc. République Démocratique du Congo: ‘Un pas vers la fin de l’impunité’)

–
atsižvelgdamas į 2011 m. gruodžio 9 d. vyriausiosios įgaliotinės Catherine Ashton Europos Sąjungos vardu pateiktą pareiškimą dėl rinkimų eigos Kongo Demokratinėje Respublikoje,

–
atsižvelgdamas į 2011 m. gruodžio 20 d. ES vyriausiosios įgaliotinės deklaraciją ES vardu dėl galutinių prezidento rinkimų rezultatų ir rinkimų proceso vykdymo Kongo Demokratinėje Respublikoje,

–
atsižvelgdamas į nuo 2011 m. spalio 19 d. iki 2012 m. sausio 13 d. trukusios Europos Sąjungos rinkimų stebėjimo misijos (EU EOM DRC 2011), stebėjusios 2011 m. lapkričio 28 d. Kongo Demokratinėje Respublikoje vykusius prezidento ir parlamento rinkimus, galutinę stebėjimo ataskaitą,

–
atsižvelgdamas į Darbo tvarkos taisyklių 110 straipsnio 2 dalį,
A.
kadangi laisvi ir sąžiningi rinkimai yra viena iš demokratinio valdymo sąlygų;

B.
kadangi vyriausybės teisėtumas yra grindžiamas laisvais ir sąžiningais rinkimais; kadangi Vyriausybės įgyvendinama viešajai politikai padeda jos teisėtas statusas ir kenkia jo nebuvimas;

C.
kadangi 2011 m. lapkričio 28 d. Kongo Demokratinėje Respublikoje vyko prezidento ir parlamento rinkimai; kadangi prieš parlamento rinkimus vyriausybei priėmus rinkimų įstatymų pakeitimus buvo panaikinta galimybė 2012 m. vasario 26 d. surengti antrąjį turą;

D.
kadangi kalbėdama ES vardu Sąjungos vyriausioji įgaliotinė ir Komisijos pirmininko pavaduotoja Catherine Ashton pakartojo susirūpinimą dėl ES rinkimų stebėjimo misijos be kita ko nurodytų rimtų trūkumų ir skaidrumo trūkumo apibendrinant ir skelbiant rinkimų rezultatus; 

E.
kadangi Josepho Kabilos politiniai priešininkai nuolatos nurodė didelį pažeidimų skaičių prezidento ir parlamento rinkimų metu;

F.
kadangi nepaisant pačių Kongo valdžios institucijų ir KDR nepriklausomos nacionalinės rinkimų komisijos (CENI) nustatytų trūkumų KDR aukščiausiasis teismas patvirtino abiejų rinkimų galutinius rezultatus ir 2012 m. gruodžio 16 d. paskelbė, kad prezidentu dar kartą išrinktas kadenciją baigiantis Josephas Kabila; 

G.
kadangi, praėjus penkiems mėnesiams po parlamento rinkimų, 2012 m. balandžio 18 d. buvo suformuota nauja vyriausybė, vadovaujama ministro pirmininko Augustino Matatos Ponyo; 

H.
kadangi vis dar esama didžiulio pačių Kongo Demokratinės Respublikos gyventojų ir tarptautinės bendruomenės susirūpinimo žmogaus teisių padėtimi KDR, kadangi pastaraisiais metais gauta šiurpinančių liudijimų apie nuolatinius žmogaus teisių pažeidimus, įskaitant masinius prievartavimus ir susijusius kankinimus, taip pat ir Šiaurės Kivu ir Pietų Kivu provincijose;

I.
kadangi pastaraisiais metais vietos ir tarptautinės žmogaus teisių organizacijos nustatė, kad šiuos šiurpinančius nusikaltimus vykdė KDR ginkluotųjų pajėgų, policijos, saugumo tarnybų ir kitų KDR teritorijoje veikiančių ginkluotų grupuočių, pvz., Ruandos sukilėlių grupuotės FDLR (Demokratinis Ruandos išlaisvinimo frontas), kuriai vadovauja genocidą Ruandoje vykdę asmenys, ir Kongo „Mai-Mai“ nereguliariųjų pajėgų nariai; 

J.
kadangi gamtinius išteklius ir pelną, gaunamą iš neteisėtos mineralų kasybos ir prekybos, vis dar dažnai kontroliuoja sukarintos ginkluotos grupuotės, ypač nestabilioje rytinėje KDR dalyje, kurioje, nepaisant KDR esančios Jungtinių Tautų taikos palaikymo misijos MONUC, skirtos padėti Kongo Demokratinės Respublikos ginkluotosioms pajėgoms (FARDC) atkurti taiką šalyje, buvimo, konfliktas vyksta jau daugelį metų;

1.
atkreipia dėmesį į abiejų 2012 m. lapkričio 28 d. KDR vykusių rinkimų galutinius rezultatus; tačiau toliau reiškia abejones, nes trūko šių pagrindinių rinkimų eigos tinkamos stebėsenos;

2.
pažymi, kad ES šiems rinkimams skyrė 47,5 mln. EUR finansinę paramą, ir papildomai 2 mln. EUR saugumui palaikyti; labai vertina rinkimus stebėjusių Europos Sąjungos rinkimų stebėjimo misijos (EU EOM DRC 2011) 147 stebėtojų asmenines pastangas;

3.
sveikina šiuose plataus masto rinkimuose dalyvavusius Kongo Demokratinės Respublikos piliečius ir ragina juo reikalauti, kad KDR valdžios institucijos apsvarstytų ES rinkimų stebėsenos misijos ataskaitos išvadomis ir CENI ir vietos pilietinės visuomenės pateiktais rinkimų vertinimais paremtas rekomendacijas dėl rinkimų rengimo tvarkos reformų;

4.
labai smerkia visus tyčinius pažeidimus, šių rinkimų metu padarytus siekiant atimti KDR gyventojų pasirinkimo laisvę dėl šalies politinių institucijų sudėties; apgailestauja dėl to, kad netyčiniais pažeidimais galėjo būti prisidedama prie tokio paties rezultato; 

5.
raginama dabartinę KDR vyriausybę padidinti šalies viduje dedamas pastangas siekiant visoje KDR teritorijoje KDR gyventojams užtikrinti teisinę valstybę ir saugumą; ragina ministrą pirmininką ir už finansus atsakingą vyriausybės pareigūną užtikrinti, kad formuojant KDR vyriausybės politiką būtų laikomasi aukščiausių finansų valdymo standartų ir patikimų biudžeto procedūrų;

6.
lieka susirūpinęs dėl aukšto prievartos prieš civilius gyventojus lygio, taip pat KDR vykdomų masinių prievartavimų; primena prezidentui Josephui Kabilai šalies nepriklausomybės 50-ies metų minėjimo progą jo prisiimtą įsipareigojimą ryžtingai skatinti politiką, pagal kurią laikomasi žmogaus teisių ir stiprinama teisinė valstybė, užtikrinant kad žmogaus teisių ir tarptautinės humanitarinės teisės pažeidėjai už tai atsytų ir būtų vykdomas jų baudžiamasis persekiojimas;

7.
paveda Pirmininkui perduoti šią rezoliuciją Tarybai, Komisijai, Komisijos pirmininko pavaduotojai ir Sąjungos vyriausiajai įgaliotinei ir užsienio reikalams ir saugumo politikai, valstybių narių vyriausybėms ir parlamentams, Afrikos Sąjungos institucijoms, Jungtinių Tautų Generaliniam Sekretoriui, Jungtinių Tautų Saugumo Tarybai, Jungtinių Tautų Žmogaus teisių tarybai ir pagaliau KDR prezidentui, ministrui pirmininkui ir dviejų rūmų parlamentui.

